Mida rohkem hooaegu selja taga, seda väiksem eluaeg näib olevat talendisaatest võrsunud staarikesel nii meil kui ka mujal - algul ilutulestik, siis säraküünal, varsti juba pelk tikutõmme... Finaalijärgsel hommikul on tema nimi meil veel meeles, paari kuu pärast ei mäleta teda enam keegi. Millestki erakordsest on saanud üks paljudest. Televaataja on tüdinenud, ta ei jaksa enam eiteamitmendat korda sama asja üle  imestada. "Mees metsast" ei ole enam harukordne fenomen, vaid midagi, mis võib juhtuda iga päev kas sinu enda, su klassikaaslase või naabrimehe tütrega. Elitaarne staariseisus on devalveerunud millekski igapäevaseks, see pole enam vaid vähestele kättesaadav unistus. Kas talendisaated on ise end läbi põletanud, muutes tavatu igapäevaseks ja kättesaadavaks, nii et see polegi enam ihaldusväärne?